En 46-årig mandlig sygeplejerske på Aalborg Universitetshospital har i dag fået stadfæstet den dom på 10 måneders fængsel, som Byretten i Aalborg idømte ham i december for at have udøvet oralsex på en patient i akutmodtagelsen under Aalborg Karneval sidste år. Samtidig har manden mistet retten til at være sygeplejerske i fem år. Det oplyser Statsadvokaten i Viborg på Twitter. Overgrebet skete, mens den dengang 23-årige mandlige patient var indlagt på akutmodtagelsen og var i hjælpeløs tilstand på grund af kraftig beruselse og påvirkning af narkotika. Derfor kunne han efter eget udsagn ikke modsætte sig, da den 46-årige sygeplejerske udøvede oralsex på ham. - Den tiltalte nægtede sig skyldig i at have udøvet oralsex og dermed begået voldtægt på den 23-årige. Han forklarede i stedet, at han havde rørt ved den forurettedes penis, fordi den var blevet erigeret, så han havde stoppet den tilbage i hans bukser, sagde anklager Peter Rask fra Nordjyllands Politi i forbindelsen med retssagen i Byretten i december. Blufærdighedskrænkende billeder Da Nordjyllands Politi i forbindelse med anholdelsen af den 46-årige sygeplejerske gennemgik hans telefon, fandt man fem billeder af mænd taget i forskellige omklædningsrum. Det har kun været muligt for politiet at identificere to af de fem mænd på billederne. - Men ingen af dem har vidst, at billederne blev taget, så de har ikke givet tilladelse til det. Derfor er sygeplejersken også dømt for blufærdighedskrænkelse, sagde anklager Peter Rask i forbindelse med byretssagen. Sygeplejersken erkendte i Byretten at have taget billederne med den begrundelse, at han godt kunne lide at se på på smukke mænd. Foruden dommen på 10 måneders fængsel mister den mandlige sygeplejerske med dommen i Vestre Landsret samtidigt retten til at beskæftige sig med pleje- og behandlingsfunktioner i fem år.

Referat:
Vestre Landsret stadfæster dom på 10 måneders fængsel til mandlig sygeplejerske fra Aalborg Universitetshospital.